อนุทิน ชาญวีรกูล

อนุทิน ชาญวีรกูล  (เกิด 13 กันยายน พ.ศ. 2509)  เป็นนักธุรกิจและนักการเมืองชาวไทย นายกรัฐมนตรีไทยคนที่ 32, รัฐมนตรีว่าการกระทรวงมหาดไทย, ผู้บัญชาการกองอาสารักษาดินแดน, ประธานคณะกรรมการอำนวยการจัดงานพระราชพิธีพระบรมศพ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง, สมาชิกสภาผู้แทนราษฎร แบบบัญชีรายชื่อ และหัวหน้าพรรคภูมิใจไทย อดีตรองนายกรัฐมนตรี อดีตรัฐมนตรีว่าการกระทรวงสาธารณสุข อดีตรัฐมนตรีช่วยว่าการกระทรวงสาธารณสุข อดีตรัฐมนตรีช่วยว่าการกระทรวงพาณิชย์

อนุทินเกิดในครอบครัวที่มั่งคั่งในกรุงเทพมหานคร ได้รับการศึกษาในประเทศไทยและสหรัฐอเมริกา สำเร็จการศึกษาระดับปริญญาตรีวิศวกรรมศาสตร์จากมหาวิทยาลัยฮอฟสตราใน พ.ศ. 2532 และปริญญาโทบริหารธุรกิจจากมหาวิทยาลัยธรรมศาสตร์ใน พ.ศ. 2533 จากนั้นเข้าร่วมกิจการบริษัท ซิโน-ไทย เอ็นจีเนียริ่ง แอนด์ คอนสตรัคชั่น จำกัด (มหาชน) ของชวรัตน์ ชาญวีรกูล ผู้เป็นบิดา โดยดำรงตำแหน่งผู้จัดการทั่วไปตั้งแต่ พ.ศ. 2538 และมีบทบาทสำคัญในโครงการก่อสร้างขนาดใหญ่ โดยเฉพาะโครงการก่อสร้างท่าอากาศยานสุวรรณภูมิ

อนุทินเข้าสู่แวดวงการเมืองใน พ.ศ. 2539 ในฐานะสมาชิกพรรคไทยรักไทย ต่อมาเคยดำรงตำแหน่งที่ปรึกษารัฐมนตรีว่าการกระทรวงการต่างประเทศ รัฐมนตรีช่วยว่าการกระทรวงพาณิชย์ใน พ.ศ. 2547 และรัฐมนตรีช่วยว่าการกระทรวงสาธารณสุขระหว่าง พ.ศ. 2547 ถึง 2549 หลังจากการยุบพรรคไทยรักไทยในปี พ.ศ. 2550 เขาเป็นหนึ่งในกรรมการบริหารพรรค 111 คนที่ถูกตัดสิทธิ์ทางการเมืองเป็นเวลา 5 ปี เขากลับมาเล่นการเมืองอีกครั้งในปี พ.ศ. 2555 โดยเข้าร่วมพรรคภูมิใจไทยและสืบทอดตำแหน่งหัวหน้าพรรคต่อจากบิดา ในปี พ.ศ. 2562 เขาได้รับแต่งตั้งให้ดำรงตำแหน่งรองนายกรัฐมนตรีและรัฐมนตรีว่าการกระทรวงสาธารณสุข ในคณะรัฐมนตรีของพลเอกประยุทธ์ จันทร์โอชา คณะที่สอง โดยมีบทบาทสำคัญในการรับมือการระบาดของโรคโควิด-19 รวมถึงการผลักดันให้นำกัญชาออกจากบัญชียาเสพติดในปี พ.ศ. 2565 ต่อมาใน พ.ศ. 2566 เขาได้รับตำแหน่งรัฐมนตรีว่าการกระทรวงมหาดไทยในคณะรัฐมนตรีเศรษฐา และยังคงดำรงตำแหน่งรองนายกรัฐมนตรีทั้งในรัฐบาลของเศรษฐา ทวีสิน และแพทองธาร ชินวัตร

ในเดือนมิถุนายน พ.ศ. 2568 ภายหลังการรั่วไหลของบทสนทนาทางโทรศัพท์ระหว่างแพทองธารกับฮุน เซน ประธานพฤฒสภากัมพูชา อนุทินและพรรคภูมิใจไทยได้ถอนตัวออกจากคณะรัฐมนตรีแพทองธาร และย้ายไปทำหน้าที่ฝ่ายค้าน ต่อมาในเดือนสิงหาคม เมื่อศาลรัฐธรรมนูญมีคำวินิจฉัยให้แพทองธารถูกถอดถอนออกจากตำแหน่ง อนุทินได้บรรลุข้อตกลงกับพรรคประชาชน เมื่อวันที่ 3 กันยายน พ.ศ. 2568 ณัฐพงษ์ เรืองปัญญาวุฒิ หัวหน้าพรรคประชาชน ประกาศสนับสนุนอนุทินเป็นนายกรัฐมนตรี และสนับสนุนการจัดตั้งรัฐบาลเสียงข้างน้อย โดยมีเงื่อนไขว่าอนุทินต้องยุบสภาผู้แทนราษฎรภายใน 4 เดือน ร่างรัฐธรรมนูญฉบับใหม่ และหลีกเลี่ยงการจัดตั้งรัฐบาลผสมที่มีเสียงข้างมาก วันที่ 5 กันยายน พ.ศ. 2568 อนุทินได้รับเลือกให้ดำรงตำแหน่งนายกรัฐมนตรี โดยได้รับการสนับสนุนจากพรรคประชาชน และสองวันถัดมา พระบาทสมเด็จพระวชิรเกล้าเจ้าอยู่หัวมีพระบรมราชโองการโปรดเกล้าฯ แต่งตั้งให้ดำรงตำแหน่งอย่างเป็นทางการ

 ประวัติ 
อนุทิน ชาญวีรกูล เกิดเมื่อวันที่ 13 กันยายน พ.ศ. 2509 ที่กรุงเทพมหานคร ในครอบครัวชาวไทยเชื้อสายจีนกวางตุ้ง มีชื่อในภาษาจีนกวางตุ้งว่า "ฉั่น เซ็กหยิ่ว"  () และมีชื่อเล่นว่า "หนู" สื่อมวลชนนิยมเรียกกัน​ว่า "เสี่ยหนู" เป็นบุตรคนโตของชวรัตน์ ชาญวีรกูล อดีตรักษาการแทนนายกรัฐมนตรี​ และ​ รัฐมนตรีว่าการกระทรวงมหาดไทย ในรัฐบาลอภิสิทธิ์ เวชชาชีวะ และผู้ก่อตั้งบริษัท ซิโน-ไทย เอ็นจีเนียริ่ง แอนด์ คอนสตรัคชั่น จำกัด (มหาชน) (STECON) มีน้องชายได้แก่ มาศถวิน ชาญวีรกูล กรรมการบริษัท ซิโน-ไทย เอ็นจีเนียริ่ง แอนด์ คอนสตรัคชั่น จำกัด (มหาชน) น้องสาวหนึ่งคน คืออนิลรัตน์ นิติสาโรจน์ กรรมการ บริษัท เอสที พร็อพเพอร์ตี้ แอนด์ โลจิสติกส์ จำกัด

ชีวิตส่วนตัวสมรสครั้งแรกกับสนองนุช (สกุลเดิม: วัฒนวรางกูร) เมื่อปี พ.ศ. 2533 มีบุตร 2 คน คือ นัยน์ภัค และเศรณี ชาญวีรกูล ต่อมาในปี พ.ศ. 2556 เขาได้หย่ากับสนองนุช และสมรสใหม่กับศศิธร () รองกรรมการผู้จัดการ แรนโช ชาญวีร์ รีสอร์ท แอนด์ คันทรีคลับ ปากช่อง ต่อมาในเดือนมกราคม พ.ศ. 2562 อนุทินได้หย่ากับศศิธร อีกสามปีต่อมาเขาเปิดตัวสุภานัน นิรามิษ (ต่อมาได้เปลี่ยนชื่อเป็น "ธนนนท์"อนุทินอัพเดตทรัพย์สินภรรยาคนที่ 3 “วธนนนท์” ค้างค่าหย่าภรรยาคนที่ 2) ซึ่งเป็นคู่สมรสคนปัจจุบัน ภายหลังทั้งคู่ได้จดทะเบียนสมรสกัน ในวันที่ 13 กุมภาพันธ์ พ.ศ. 2569 ที่บ้านพักส่วนตัว เขามีความชื่นชอบส่วนตัวคือ สะสมพระเครื่องอนุทินมีความชื่นชอบส่วนตัวคือ สะสมพระเครื่อง

สำเร็จการศึกษาระดับมัธยมศึกษา จากโรงเรียนอัสสัมชัญ และระดับอุดมศึกษาด้านวิศวกรรมศาสตร์ จากมหาวิทยาลัยฮอฟสตรา (Hofstra University)​ รัฐนิวยอร์ก​ สหรัฐอเมริกา​ ใน พ.ศ. 2532 และจากคณะพาณิชยศาสตร์และการบัญชี มหาวิทยาลัยธรรมศาสตร์ (Mini MBA) ใน พ.ศ. 2533คณะพาณิชยศาสตร์และการบัญชี มหาวิทยาลัยธรรมศาสตร์ (Mini MBA)

เมื่อวันที่ 3 มกราคม พ.ศ. 2567 พระบาทสมเด็จพระวชิรเกล้าเจ้าอยู่หัวพระราชทานยศกองอาสารักษาดินแดนเป็น นายกองใหญ่ ให้แก่อนุทิน ในฐานะเป็นผู้บัญชาการกองอาสารักษาดินแดนจากการดำรงตำแหน่งรัฐมนตรีว่าการกระทรวงมหาดไทยโปรดเกล้าฯ พระราชทานยศกองอาสารักษาดินแดน เป็นกรณีพิเศษแก่ “อนุทิน-เกรียง-ชาดา” และเมื่อวันที่ 23 พฤษภาคม พ.ศ. 2567 สถาบันพระบรมราชชนกได้มอบปริญญาสาธารณสุขศาสตรดุษฎีบัณฑิตกิตติมศักดิ์ ให้แก่อนุทิน จากผลงานเมื่อครั้งดำรงตำแหน่งรัฐมนตรีว่าการกระทรวงสาธารณสุข โดยเป็นนักการเมืองคนแรกที่ได้รับปริญญาดังกล่าวจากสถาบันนี้

 บทบาททางการเมือง 
พ.ศ. 2539 เข้าสู่วงการการเมืองโดยการรับตำแหน่ง ที่ปรึกษารัฐมนตรีว่าการกระทรวงการต่างประเทศ (ประจวบ ไชยสาส์น) และดำรงตำแหน่งรัฐมนตรีช่วยว่าการกระทรวงสาธารณสุข (พ.ศ. 2547 และ พ.ศ. 2548) และรัฐมนตรีช่วยว่าการกระทรวงพาณิชย์ (พ.ศ. 2547) ต่อมาถูกตัดสิทธิทางการเมืองเป็นเวลา 5 ปี เนื่องจากเป็นกรรมการบริหารของพรรคไทยรักไทยซึ่งถูกยุบในคดียุบพรรคการเมือง พ.ศ. 2549

หลังจากพ้นกำหนดการตัดสิทธิทางการเมืองในปี พ.ศ. 2555 เขาได้สมัครเข้าเป็นสมาชิกพรรคภูมิใจไทย ที่ในขณะนั้นมีหัวหน้าพรรคคือชวรัตน์ ชาญวีรกูล ผู้เป็นบิดาที่ย้ายมาจากพรรคพลังประชาชนร่วมกับกลุ่มเพื่อนเนวิน และเมื่อวันที่ 14 ตุลาคม อนุทินได้รับเลือกตั้งเป็นหัวหน้าพรรคต่อจากบิดาราชกิจจานุเบกษา, ประกาศนายทะเบียนพรรคการเมือง เรื่อง ตอบรับการเปลี่ยนแปลงคณะกรรมการบริหารพรรคภูมิใจไทย, เล่ม ๑๒๙ ตอนที่ ๑๔๘ ง หน้า ๖๔, ๒๗ ธันวาคม ๒๕๕๕

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2557 เขาได้สมัครรับเลือกตั้งในระบบบัญชีรายชื่อ สังกัดพรรคภูมิใจไทย ลำดับที่ 1ราชกิจจานุเบกษา, ประกาศคณะกรรมการการเลือกตั้ง เรื่อง รายชื่อผู้สมัครรับเลือกตั้งสมาชิกสภาผู้แทนราษฎรแบบบัญชีรายชื่อ, เล่ม ๑๓๑ ตอนที่ ๑๐ ก หน้า ๓๑, ๑๗ มกราคม ๒๕๕๗ แต่การเลือกตั้งเป็นโมฆะ

 การดำรงตำแหน่งรัฐมนตรี 

 กระทรวงสาธารณสุข 
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 อนุทินได้รับเลือกตั้งในระบบบัญชีรายชื่อราชกิจจานุเบกษา, ประกาศคณะกรรมการการเลือกตั้ง เรื่อง ผลการเลือกตั้งสมาชิกสภาผู้แทนราษฎรแบบบัญชีรายชื่อ, เล่ม ๑๓๖ ตอนที่ ๖๒ ก หน้า ๑๓, ๘ พฤษภาคม ๒๕๖๒ สังกัดพรรคภูมิใจไทย ลำดับที่ 1 และได้รับการเสนอชื่อให้เป็นบุคคลที่พรรคการเมืองจะเสนอชื่อต่อรัฐสภาให้เป็นนายกรัฐมนตรี ซึ่งหลังการเลือกตั้ง พรรคเพื่อไทย ซึ่งมีคะแนนมากเป็นลำดับแรก ได้ติดต่อมายังอนุทินเพื่อเสนอตัวเป็นนายกรัฐมนตรีซี่งต่อมาทางอนุทินได้พลิกโหวตและเข้าร่วมจัดตั้งรัฐบาลกับพรรคพลังประชารัฐ และสนับสนุนพลเอกประยุทธ์ จันทร์โอชา ให้ดำรงตำแหน่งนายกรัฐมนตรีต่อเป็นสมัยที่ 2 โดยเขาได้รับแต่งตั้งเป็นรองนายกรัฐมนตรีและรัฐมนตรีว่าการกระทรวงสาธารณสุข และดำรงตำแหน่งประธานสถาบันวิจัยระบบสาธารณสุขไปโดยปริยาย

ในช่วงที่เขาดำรงตำแหน่งรัฐมนตรีว่าการกระทรวงสาธารณสุข อนุทินได้ให้สัมภาษณ์เชิงตำหนิบุคลากรทางการแพทย์ที่ติดเชื้อจากการปฏิบัติหน้าที่รักษาโควิด-19 ซึ่งต่อมาเจ้าตัวได้ออกมาชี้แจงในวันเดียวกัน อีกทั้งยังเคยมีมุมมองส่วนตัวต่อโรคดังกล่าวว่าเป็นเหมือนโรคหวัด ซึ่งต่อมาการระบาดของโควิด-19 กระจายไปอย่างรวดเร็วทั่วทั้งประเทศ เขาได้ร่วมแถลงข่าวกับคณะแพทย์จนปรากฏภาพการร้องไห้ออกมา และเผยต่อสื่อว่า ขอให้เชื่อมั่นจะไม่ทำให้ผิดหวัง จากเหตุการณ์ดังกล่าวจึงทำให้สื่อมวลชนเรียกอนุทินว่า "หมอหนู"“หมอหนู” อนุทิน ชาญวีรกูล ขุนศึกปราบไวรัสโคโรนา กลางสมรภูมิการเมืองและข่าวปลอม

 กระทรวงมหาดไทย 
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 เขาได้รับเลือกตั้งในระบบบัญชีรายชื่อ สังกัดพรรคภูมิใจไทย ลำดับที่ 1 และได้รับการเสนอชื่อให้เป็นบุคคลที่พรรคการเมืองจะเสนอชื่อต่อรัฐสภาให้เป็นนายกรัฐมนตรีอีกครั้ง และหลังการเลือกตั้ง พรรคภูมิใจไทยประกาศไม่ร่วมจัดตั้งรัฐบาลกับพรรคแกนนำหรือพรรคร่วมใด ๆ ที่มีนโยบายแก้ไขประมวลกฎหมายอาญา มาตรา 112 แต่ก็จะไม่จัดตั้งหรือสนับสนุนรัฐบาลเสียงข้างน้อยเช่นเดียวกัน ต่อมาเมื่อพรรคเพื่อไทยเป็นแกนนำในการจัดตั้งรัฐบาล พรรคภูมิใจไทยจึงเข้าร่วมรัฐบาล จากนั้นเขาได้รับการแต่งตั้งเป็นรองนายกรัฐมนตรีอีกครั้ง และเป็นรัฐมนตรีว่าการกระทรวงมหาดไทยอีกตำแหน่งหนึ่ง จนทำให้ปลายปีผู้สื่อข่าวสายทำเนียบตั้งฉายาให้ว่ารัฐบาล "แกงส้มผักรวม" สื่อความหมายถึง การฉีก บันทึกความเข้าใจ (MOU) ล้มพรรคส้ม (ก้าวไกล) ในการเป็นรัฐบาล แล้วมารวมกับภูมิใจไทยตั้งรัฐบาลแทน

ในวาระเข้ารับตำแหน่งรัฐมนตรีว่าการกระทรวงมหาดไทย อนุทินได้กล่าวว่า "ผมเป็นคนทำงานวันนี้ สั่งงานวันนี้ ต้องเสร็จเมื่อวาน เพราะงั้นก็ขอให้ทุกคนได้มีความมั่นใจ" ทำให้วลีดังกล่าวเป็นกระแสในสื่อสังคม วันต่อมาในการประชุมผู้ว่าราชการจังหวัดทั่วประเทศที่โรงแรมเซ็นทารา แกรนด์ แอท เซ็นทรัล ลาดพร้าว เขามอบหมายให้ ชาดา ไทยเศรษฐ์ รัฐมนตรีช่วยว่าการกระทรวงมหาดไทย เป็นผู้คัดกรองบุคคลที่จะมาดำรงตำแหน่งในส่วนท้องถิ่น ทั้งนี้ ชาดาเคยถูกคณะรักษาความสงบแห่งชาติ (คสช.) จับตามองในฐานะผู้มีอิทธิพล และเคยถูกเจ้าหน้าที่ใช้อำนาจตามคำสั่ง คสช. ตรวจค้นบ้านของเขาในปี พ.ศ. 2560

 วาระดำรงตำแหน่งนายกรัฐมนตรี 
ภายหลังศาลรัฐธรรมนูญวินิจฉัยถอดถอนแพทองธาร ชินวัตร ออกจากตำแหน่งนายกรัฐมนตรีเมื่อวันที่ 29 สิงหาคม พ.ศ. 2568 พรรคภูมิใจไทยได้ประกาศจัดตั้งรัฐบาลแข่งกับพรรคเพื่อไทย โดยจะเสนอชื่ออนุทินเป็นนายกรัฐมนตรีคนที่ 32 และยอมรับเงื่อนไขของพรรคประชาชนที่จะลงมติให้โดยไม่ร่วมรัฐบาล ซึ่งรัฐบาลชุดนี้จะต้องทำประชามติแก้ไขรัฐธรรมนูญแห่งราชอาณาจักรไทย พุทธศักราช 2560 ให้สำเร็จและยุบสภาผู้แทนราษฎรภายใน 4 เดือนหลังจากเสร็จสิ้นการแถลงนโยบายและเริ่มต้นการบริหารรัฐกิจ

ในการประชุมสภาผู้แทนราษฎรเมื่อวันที่ 5 กันยายน พ.ศ. 2568 เพื่อลงมติเลือกนายกรัฐมนตรี ไชยชนก ชิดชอบ เลขาธิการพรรคภูมิใจไทย ได้เสนอชื่อนายอนุทิน ชาญวีรกูล เป็นนายกรัฐมนตรี และได้รับคะแนนเสียง 311 เสียง ส่งผลให้อนุทินเป็นนายกรัฐมนตรีคนที่ 32 ของประเทศไทย โดยพระบาทสมเด็จพระวชิรเกล้าเจ้าอยู่หัวมีพระบรมราชโองการโปรดเกล้าฯ แต่งตั้งอนุทินเป็นนายกรัฐมนตรีอย่างเป็นทางการในอีกสองวันถัดมาคือวันที่ 7 กันยายน และมีพิธีเข้ารับตำแหน่งในวันเดียวกัน ณ ที่ทำการของพรรคภูมิใจไทย

 เครื่องราชอิสริยาภรณ์ 
อนุทิน ชาญวีรกูล ได้รับพระราชทานเครื่องราชอิสริยาภรณ์ชั้นสูงสุดตระกูลต่าง ๆ ดังนี้
ราชกิจจานุเบกษา, พระบรมราชโองการ ประกาศ พระราชทานเครื่องราชอิสริยาภรณ์จุลจอมเกล้า และเหรียญรัตนาภรณ์, เล่ม ๑๔๑ ตอนที่ ๓๒ ข หน้า ๓, ๑๖ มิถุนายน ๒๕๖๗
ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๕๓, เล่ม ๑๒๗ ตอนที่ ๑๔ ข หน้า ๘, ๘ ธันวาคม ๒๕๕๓
ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย, เล่ม ๑๒๕ ตอนที่ ๑๗ ข หน้า ๑๑, ๑๘ ธันวาคม ๒๕๕๑
ราชกิจจานุเบกษา, พระบรมราชโองการ ประกาศ พระราชทานเครื่องราชอิสริยาภรณ์จุลจอมเกล้า และเหรียญรัตนาภรณ์, เล่ม ๑๔๑ ตอนที่ ๓๒ ข หน้า ๕, ๑๖ มิถุนายน ๒๕๖๗
ราชกิจจานุเบกษา, พระบรมราชโองการ ประกาศ เรื่อง พระราชทานเหรียญพิทักษ์เสรีชน, เล่ม ๑๔๒ ตอนที่ ๑๙ ข หน้า ๒, ๒๘ มีนาคม ๒๕๖๘
ราชกิจจานุเบกษา, พระบรมราชโองการ ประกาศ เรื่อง พระราชทานเหรียญราชการชายแดน, เล่ม ๑๔๒ ตอนที่ ๕๘ ข หน้า ๒, ๑๙ กันยายน ๒๕๖๘
ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์, เล่ม ๑๒๐ ตอนที่ ๒๐ ข หน้า ๑๒, ๑ ธันวาคม ๒๕๔๖
ราชกิจจานุเบกษา, พระบรมราชโองการ ประกาศ เรื่อง พระราชทานเครื่องราชอิสริยาภรณ์อันเป็นสิริยิ่งรามกีรติ ลูกเสือสดุดีชั้นพิเศษ และเหรียญลูกเสือสดุดี ประจำปี ๒๕๖๖, เล่ม ๑๔๓ ตอนที่ ๖ ข หน้า ๗, ๖ กุมภาพันธ์ ๒๕๖๙

 หมายเหตุ 

 อ้างอิง 

 แหล่งข้อมูลอื่น 



หมวดหมู่:สกุลชาญวีรกูล
หมวดหมู่:บุคคลจากกรุงเทพมหานคร
หมวดหมู่:ชาวไทยเชื้อสายกวางตุ้ง
หมวดหมู่:วิศวกรชาวไทย
หมวดหมู่:นักการเมืองไทย
หมวดหมู่:นายกรัฐมนตรีไทย
หมวดหมู่:รองนายกรัฐมนตรีไทย
หมวดหมู่:รัฐมนตรีว่าการกระทรวงสาธารณสุขไทย
หมวดหมู่:รัฐมนตรีว่าการกระทรวงมหาดไทยไทย
หมวดหมู่:สมาชิกสภาผู้แทนราษฎรไทยแบบบัญชีรายชื่อ
หมวดหมู่:หัวหน้าพรรคการเมืองในประเทศไทย
หมวดหมู่:พรรคชาติพัฒนา (พ.ศ. 2535)
หมวดหมู่:นักการเมืองพรรคไทยรักไทย
หมวดหมู่:นักการเมืองพรรคภูมิใจไทย
หมวดหมู่:บุคคลจากโรงเรียนอัสสัมชัญ
หมวดหมู่:ผู้ได้รับปริญญากิตติมศักดิ์จากมหาวิทยาลัยรามคำแหง
หมวดหมู่:ผู้ได้รับเครื่องราชอิสริยาภรณ์ ม.ป.ช.
หมวดหมู่:ผู้ได้รับเครื่องราชอิสริยาภรณ์ ม.ว.ม.
หมวดหมู่:บุคคลจากสถาบันพระบรมราชชนก
หมวดหมู่:ผู้ได้รับเครื่องราชอิสริยาภรณ์ ท.จ.
หมวดหมู่:ผู้ได้รับเหรียญรัตนาภรณ์ ว.ป.ร.3 (ร.10)